CELEX: 32019D0121
Language: hu
Date: 2019-01-24 00:00:00
Title: A Bizottság (EU) 2019/121 végrehajtási határozata (2019. január 24.) a Németország által a 2006/42/EK európai parlamenti és tanácsi irányelv alapján hozott, a Haas Automation Europe N.V. által gyártott CNC-marógépek (UMC750SS és UMC750 modell) forgalomba hozatalát megtiltó intézkedésről (az értesítés a C(2019) 307. számú dokumentummal történt) (EGT-vonatkozású szöveg.)

28.1.2019   
               
               
                  HU
               
               
                  Az Európai Unió Hivatalos Lapja
               
               
                  L 24/29
               
            
         A BIZOTTSÁG (EU) 2019/121 VÉGREHAJTÁSI HATÁROZATA
         (2019. január 24.)
         a Németország által a 2006/42/EK európai parlamenti és tanácsi irányelv alapján hozott, a Haas Automation Europe N.V. által gyártott CNC-marógépek (UMC750SS és UMC750 modell) forgalomba hozatalát megtiltó intézkedésről
         
            
               (az értesítés a C(2019) 307. számú dokumentummal történt)
            
         
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a gépekről és a 95/16/EK irányelv módosításáról szóló, 2006. május 17-i 2006/42/EK európai parlamenti és tanácsi irányelvre (1) és különösen annak 11. cikke (3) bekezdésére,
         mivel:
         
                     (1)
                  
                  
                     2017. október 12-én Németország arról tájékoztatta a Bizottságot, hogy 2017. szeptember 12-én a Mercuriusstraat 28, B-1930 Zaventem székhelyű Haas Automation Europe N.V. (a továbbiakban: gyártó) által előállított, UMC750SS és UMC750 modellszámú CNC-marógépek (a továbbiakban: CNC-marógépek) forgalomba hozatalát megtiltó védintézkedést hozott.
                  
               
                     (2)
                  
                  
                     Németország azért hozta meg az intézkedést, mert a szóban forgó CNC-marógépek nem felelnek meg a 2006/42/EK irányelv I. mellékletének 1.5.13. pontjában meghatározott alapvető egészségvédelmi és biztonsági követelményeknek. Az 1.5.13. pontban meghatározott, veszélyes anyagok és összetevők kibocsátására vonatkozó alapvető egészségvédelmi és biztonsági követelmény szerint a gépeket úgy kell megtervezni és gyártani, hogy az általuk keletkezett veszélyes anyagok és összetevők belélegzésének, lenyelésének, bőrrel, szemmel és nyálkahártyával való érintkezésének, bőrön keresztüli bejutásának veszélye elkerülhető legyen. E tekintetben Németország jelezte, hogy a szóban forgó CNC-marógépek elszívórendszer alkalmazása nélkül bocsátják ki a hűtő-kenő folyadék gőzeit.
                  
               
                     (3)
                  
                  
                     A Bizottság a védintézkedés Németország általi bejelentésének beérkezését követően egyeztetést kezdeményezett az érintett felekkel véleményük meghallgatása érdekében. 2018. április 24-én a Bizottság levelet küldött a gyártónak. 2018. április 27-i válaszában a gyártó tájékoztatta a Bizottságot, hogy a termékek németországi piacon történő forgalomba hozatalát önkéntesen beszüntették, a németországi hatóságok pedig hivatalosan lezárták a gyártó ügyét.
                  
               
                     (4)
                  
                  
                     A Németország által a védintézkedés tekintetében benyújtott indokolás, a rendelkezésre álló dokumentáció és a gyártó által megfogalmazott észrevételek vizsgálata alapján megállapítható, hogy a CNC-marógépek nem felelnek meg a 2006/42/EK irányelv I. mellékletének 1.5.13. pontjában meghatározott alapvető egészségvédelmi és biztonsági követelménynek. Ez a hiányosság veszélyeztetheti a személyek egészségét és biztonságát.
                  
               
                     (5)
                  
                  
                     Ezért a Németország által hozott védintézkedés indokoltnak tekintendő,
                  
               ELFOGADTA EZT A HATÁROZATOT:
         
            1. cikk
            A Németország által hozott, a Mercuriusstraat 28, B-1930 Zaventem székhelyű Haas Automation Europe N.V. által gyártott, UMC750SS és UMC750 modellszámú CNC-marógépek forgalomba hozatalát megtiltó intézkedés indokolt.
         
         
            2. cikk
            Ennek a határozatnak a tagállamok a címzettjei.
         
         
            Kelt Brüsszelben, 2019. január 24-én.
            
               
                  a Bizottság részéről
               
               Elżbieta BIEŃKOWSKA
               
                  a Bizottság tagja
               
            
         
         
            (1)  HL L 157., 2006.6.9., 24. o.